**Πρόταση αξιοποίησης του βιβλίου «Πουφ!!! Μεθάνιο» στα σχολεία**

**Τίτλος βιβλίου** :«Πουφ!!! Μεθάνιο» (**ISBN** 978-960-418-955-7)

**Περιεχόμενο βιβλίου:**

Σε γλώσσα απλή και κατανοητή, αφηγείται, το ρόλο του μεθανίου  στην ατμόσφαιρα και τα βασικά σημεία της στρατηγικής της ΕΕ για τη μείωση του μεθανίου, όπως τα προσδιορίζει η Έκθεση του Ευρωπαϊκού Κοινοβουλίου, την οποία εκπόνησε η κ. Μαρία Σπυράκη, ως εισηγήτρια.

Το μεθάνιο (CH4) που εκπέμπεται από τη γεωργία και την κτηνοτροφία, τα ορυκτά καύσιμα και τα απόβλητα, είναι το δεύτερο αέριο του θερμοκηπίου που συνδέεται με την ανθρώπινη δραστηριότητα μετά το διοξείδιο του άνθρακα (CO2). Οι πληροφορίες αυτές μεταφέρονται με απλά λόγια μέσα από το παραμύθι, στα παιδιά.

Απόσπασμα *:«Ξεπηδάω από τους αγωγούς φυσικού αερίου, που φέρνουν το καύσιμο στην Ευρώπη και τελικά στα σπίτια μας. Αν οι άνθρωποι καταφέρουν να με παρακολουθούν με όλα τα νέα τεχνολογικά μέσα, τα drones και τους δορυφόρους και να επισκευάζουν τις βλάβες, τότε θα σταματήσω να ζεσταίνω τον πλανήτη και θα είμαι χρήσιμο για να δίνω ενέργεια στα νοικοκυριά και στις επιχειρήσεις».*Και συνεχίζει το μεθάνιο:*«Ξεπηδάω από το …πουφ των αγελάδων, από την κοπριά τους και από την κοπριά που αφήνουν τα γουρουνάκια. Αν οι άνθρωποι αλλάξουν τη διατροφή των ζώων που εκτρέφουν  και συγκεντρώσουν την κοπριά τους, τότε με τη βοήθεια  της επιστήμης και της τεχνολογίας, μπορώ να γίνω βιομεθάνιο και να περάσω στο δίκτυο του φυσικού αερίου, θερμαίνοντας τα σπίτια, τα σχολεία και τις επιχειρήσεις»*.

**Συγγραφέας**: Μαρία Σπυράκη

Η κα Μαρία Σπυράκη ασχολήθηκε τα τελευταία χρόνια εντατικά με το θέμα του μεθανίου στο πλαίσιο των αρμοδιοτήτων της στο Ευρωπαϊκό Κοινοβούλιο. Η ευρωβουλευτής της ΝΔ-ΕΛΚ εισηγήθηκε την Έκθεση του  Ευρωπαϊκού Κοινοβουλίου για τη Στρατηγική της ΕΕ για  τη μείωση των ρύπων το μεθανίου, η οποία είχε ευρύτατη αποδοχή από όλες τις πτέρυγες του Ευρωκοινοβουλίου. Με αυτή την ιδιότητα συμμετείχε  στην COP26 στη Γλασκώβη, ως προσκεκλημένη της Ευρωπαϊκής Επιτροπής στην ειδική συζήτηση στο πλαίσιο του Energy Day.   Στη Γλασκώβη, η ΕΕ, οι ΗΠΑ και άλλες 100 χώρες συνυπέγραψαν την παγκόσμια δέσμευση για το μεθάνιο.

**Απευθύνεται** : Παιδιά 4-12 χρονών (μαθητές Νηπιαγωγείου – Δημοτικού).

**Εκπαιδευτικός στόχος:**

Το παραμύθι «Πουφ!!! Μεθάνιο» έχει ως βασικό στόχο να συμβάλει στην ευαισθητοποίηση των παιδιών στα θέματα της κλιματικής κρίσης. Με αφορμή το βιβλίο και τους ήρωες του, στοχεύει να συζητήσουν τα παιδιά για την κλιματική κρίση, τον ρόλο του μεθανίου στην ατμόσφαιρα και τους τρόπους με τους οποίους είναι δυνατόν ένα αέριο του θερμοκηπίου, που θερμαίνει τον πλανήτη και συμβάλει στην κλιματική αλλαγή, να μετατραπεί σε μια χρήσιμη πηγή ενέργειας.

**Γιατί να μάθουν τα παιδιά για το μεθάνιο :**

Παρότι οι άνθρωποι μιλούν λιγότερο για το μεθάνιο, η επίδραση του στην υπερθέρμανση είναι κατά σχεδόν 29 φορές μεγαλύτερη ανά κιλό από εκείνη του διοξειδίου του άνθρακα σε έναν ορίζοντα 100 ετών και σχεδόν 82 φορές σε μια περίοδο 20 ετών.

Μέχρι στιγμής χώρες που αντιπροσωπεύουν παραπάνω από το 70% της παγκόσμιας οικονομίας έχουν υπογράψει την παγκόσμια δέσμευση για το μεθάνιο με στόχο τη μείωση των εκπομπών του μεθανίου κατά 30% έως το 2030 σε σύγκριση με το 2020. Με τη μείωση του μεθανίου θα μπορούσαμε να μειώσουμε τουλάχιστον κατά 0,2 βαθμούς Κελσίου τη θερμοκρασία του πλανήτη έως του 2050. Δηλαδή, η μείωση των εκπομπών μεθανίου μπορεί να έχει ταχύτερη επίδραση στην επιβράδυνση της υπερθέρμανσης του πλανήτη από τη μείωση του διοξειδίου του άνθρακα και θα μπορούσε να αποτελέσει μια από τις πλέον στρατηγικές αποδοτικές επιλογές για την ταχεία μείωση του ρυθμού αύξησης της θερμοκρασίας.

**Προτεινόμενη χρήση:**

Ως βοηθητικό υλικό στα εργαστήρια δεξιοτήτων στην ενότητα: Φροντίζω το περιβάλλον, στη δράση Κλιματική αλλαγή - Φυσικές Καταστροφές, Πολιτική προστασία. Το βιβλίο διατίθεται δωρεάν, καθώς εκτυπώθηκε με έξοδα του Ευρωπαϊκού Λαϊκού Κόμματος , την πολιτική ομάδα στην οποία ανήκει η κ. Σπυράκη, όπως προβλέπει ο κανονισμός του Ευρωπαϊκού Κοινοβουλίου για την δημοσιοποίηση του έργου των ευρωβουλευτών.

**Link του βιβλίου:**

<https://drive.google.com/drive/u/1/folders/1-q7koUWEGn6Ax1drdu6e8jK8uVkIy12z?fbclid=IwAR0s-ssXR8AOoyPwklyPYFPJM3O6tdu9vew-_tPhi_mQpbqy5me8QR2GeZY>